ΓΡΑΠΤΗ ΕΡΩΤΗΣΗ E-2898/97 υποβολή: Bartho Pronk (PPE) προς την Επιτροπή (17 Σεπτεμβρίου 1997)

Θέμα: Ασφάλιση ασθενείας στην Ευρωπαϊκή Ένωση

Ιδιώτες ασφαλισμένοι στην Ολλανδία όταν μετακινούνται εντός της Ευρωπαϊκής Ένωσης δεν δικαιούνται να κάνουν χρήση του εντύπου Ε 111 για επείγουσα ιατρική περίθαλψη σε άλλο κράτος μέλος της ΕΕ, βάσει του παραρτήματος VI του Κανονισμού 1408/71 ((ΕΕ L 149 της 05.07.1971, σελ. 2 )) (περί εφαρμογής των συστημάτων κοινωνικής ασφαλίσεως στους μισθωτούς και τις οικογένειές τους που διακινούνται εντός της Κοινότητος).

1. Αληθεύει ότι στη Σουηδία όπου ισχύει εθνικό σύστημα ασφαλίσεως ασθενείας, κατά την παροχή ιατρικής περίθαλψης προς υπηκόους της ΕΕ τους ζητείται το έντυπο Ε 111, ασχέτως εάν ο/η αθενής έχει συνάψει ιδιωτική ασφάλιση στο κράτος μέλος του/της ή εμπίπτει στο εθνικό σύστημα υγείας της χώρας του;

2. Σε ποιά άλλα κράτη μέλη της ΕΕ όπου ισχύει εθνικό σύστημα ασφάλισης ασθένειας απαιτείται το έντυπο Ε 111 κατά την παροχή ιατρικής περιθάλψεως;

3. Αληθεύει ότι όσοι δεν διαθέτουν το έντυπο Ε 111, π.χ. διότι δεν μπορούν να το αποκτήσουν, πρέπει να καταβάλουν αντίτιμο υψηλότερο του κόστους παροχής ιατρικής περιθάλψεως;

4. α) Δεν στερούνται οι υπήκοοι Ολλανδίας που έχουν συνάψει ιδιωτική ασφάλεια του δικαιώματος ελεύθερης κυκλοφορίας που προβλέπεται στα άρθρα 7Α,8Α και 51 της Συνθήκης για την Ευρωπαϊκή Ένωση αφού δεν έχουν δικαίωμα αποζημιώσεως για επείγουσα παροχή περίθαλψης όταν παραμένουν σε άλλο κράτος μέλος όπου ισχύει εθνικό σύστημα ασφαλίσεως ασθενείας;

β) Δεν έχουμε στην προκείμενη περίπτωση ένα χάσμα στις νομοθετικές διατάξεις περί κοινωνικής ασφάλισης της Ευρωπαϊκής Ένωσης;

Aπάντηση του κ. Flynn εξ ονόματος της Επιτροπής (10 Νοεμβρίου 1997)

Η Επιτροπή επιθυμεί κατ' αρχάς να επιστήσει την προσοχή του κ. βουλευτή στο γεγονός ότι το έντυπο Ε111 χορηγείται βάσει των διατάξεων του κανονισμού (ΕΟΚ) 1408/71 και του κανονισμού (ΕΟΚ) 574/72 ((Οι κανονισμοί ενημερώθηκαν από τον κανονισμό (ΕΚ) 118/97 της 2.12.1996 για την τροποποίηση και την ενημέρωση του κανονισμού (ΕΟΚ) 1408/71 σχετικά με την εφαρμογή των συστημάτων κοινωνικής ασφάλισης στους μισθωτούς, μη μισθωτούς και στα μέλη των οικογενειών τους που διακινούν εντός της Κοινότητας, και του κανονισμού (ΕΟΚ) 574/72 που ορίζει τον τρόπο εφαρμογής του κανονισμού (ΕΟΚ) 1408/71- ΕΕ L 28 της 30.1.1997. )) στα άτομα στα οποία παρέχεται ιατρική περίθαλψη δυνάμει της νομοθεσίας άλλου κράτους μέλους. Το έντυπο πιστοποιεί αυτή την ασφάλιση και το δικαίωμα του ασφαλισμένου, κυρίως σε παροχές ασθένειας σε είδος για λογαριασμό του κράτους μέλους στο οποίο είναι ασφαλισμένες, οι οποίες χορηγούνται από το κράτος μέλος στο έδαφος του οποίου διαμένει προσωρινά και δυνάμει της νομοθεσίας που εφαρμόζει αυτό το τελευταίο κράτος μέλος (εφαρμογή των άρθρων 22 και 22α του κανονισμού 1408/71). Το κράτος μέλος που χορήγησε τις παροχές μπορεί να ζητήσει την επιστροφή των πραγματικών εξόδων που το επιβάρυναν, από το κράτος μέλος στο οποίο είναι ασφαλισμένος ο ενδιαφερόμενος (εφαρμογή του άρθρου 93 του κανονισμού (ΕΟΚ) 574/72). Αυτό το σύστημα εφαρμόζεται μόνο στις ασφαλίσεις που προβλέπει ο νόμος και όχι στις ιδιωτικές ασφαλίσεις.

Βάσει αυτών των δεδομένων, η Επιτροπή μπορεί να δώσει τις ακόλουθες απαντήσεις στις διάφορες ερωτήσεις του κ. βουλευτή.

1. Σύμφωνα με τις πληροφορίες που έχει στη διάθεσή της η Επιτροπή, οι σουηδικοί φορείς ζητούν το έντυπο Ε111 από όλα τα άτομα που επιθυμούν παροχή ιατρικής περίθαλψης στη Σουηδία όπου βρίσκονται προσωρινά και οι οποίοι είναι ασφαλισμένοι σε άλλο κράτος μέλος. Ωστόσο, μόνο οι ασφαλισμένοι σε ένα σύστημα που προβλέπει ο νόμος είναι σε θέση να υποβάλουν αυτό το έντυπο και μόνο για τα άτομα αυτά ισχύουν οι προαναφερόμενες διατάξεις του κοινοτικού δικαίου.

2. Η Επιτροπή επιθυμεί να υπενθυμίσει ότι ένα κράτος μέλος έχει το δικαίωμα να ζητήσει το έντυπο Ε111 από όλα τα άτομα που διαμένουν προσωρινά στο έδαφός της, ακόμη και εάν αυτό το κράτος μέλος έχει εθνικό σύστημα υγείας. Βεβαίως, ορισμένα κράτη μέλη δεν ζητούν το έντυπο σε ορισμένες περιπτώσεις, αλλά αυτό σημαίνει ότι δεν προτιμούν να χρησιμοποιήσουν το σύστημα επιστροφής εξόδων μεταξύ κρατών μελών που προβλέπεται από τον κανονισμό ΕΟΚ 574/72.

3. Η Επιτροπή δεν έχει στη διάθεσή της ακριβείς πληροφορίες σχετικά με τις δαπάνες ιατρικής περίθαλψης που χρεώνονται στα άτομα που δεν έχουν έντυπο Ε111.

4. Η Επιτροπή εκτιμά ότι το θέμα της εδαφικής κάλυψης της ιδιωτικής ασφάλισης υγείας διέπεται από τη σύμβαση μεταξύ της ιδιωτικής ασφαλιστικής εταιρίας και του ασφαλισμένου της.

Ωστόσο, η Επιτροπή εξετάζει σήμερα εάν τα ιδιωτικά συστήματα ασφάλισης στις Κάτω Χώρες είναι δυνατόν να θεωρηθούν ως προβλεπόμενα από το νόμο λαμβάνοντας υπόψη τις πρόσφατες τροποποιήσεις της νομοθεσίας αυτού του κράτους μέλους. Κατά συνέπεια, αυτά τα συστήματα ανήκουν στο πεδίο εφαρμογής των προαναφερόμενων διατάξεων.